CELEX: 32021R1763
Language: et
Date: 2021-10-06 00:00:00
Title: Komisjoni rakendusmäärus (EL) 2021/1763, 6. oktoober 2021, millega muudetakse rakendusmäärust (EL) 2020/600 seoses erandite tegemisega rakendusmäärusest (EL) 2016/1150, et lahendada COVID-19 pandeemia põhjustatud kriisi veinisektoris

7.10.2021   
               
               
                  ET
               
               
                  Euroopa Liidu Teataja
               
               
                  L 355/3
               
            
         KOMISJONI RAKENDUSMÄÄRUS (EL) 2021/1763,
         6. oktoober 2021,
         millega muudetakse rakendusmäärust (EL) 2020/600 seoses erandite tegemisega rakendusmäärusest (EL) 2016/1150, et lahendada COVID-19 pandeemia põhjustatud kriisi veinisektoris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 54 punkte a, b ja e,
         ning arvestades järgmist:
         
                     (1)
                  
                  
                     Et leevendada ettevõtjate olukorda ja aidata neil toime tulla COVID-19 pandeemia mõjuga, on komisjoni rakendusmäärusega (EL) 2020/600 (2) kehtestatud mitu erandit kehtivatest eeskirjadest, sealhulgas komisjoni rakendusmäärusega (EL) 2016/1150 (3) veinisektori suhtes kehtestatud eeskirjadest. Vaatamata nende meetmete kasulikkusele ei ole suudetud veiniturul pakkumise ja nõudluse tasakaalu taastada.
                  
               
                     (2)
                  
                  
                     COVID-19 pandeemiast tingitud probleemid ei ole lahenenud. Mõnes liidu piirkonnas ja mujal maailmas ei ole vaktsineerimiskampaaniad olnud piisavad ning enamikus riikides kohaldatakse praegugi liikumispiiranguid ja sotsiaalse distantseerumise meetmeid. Need meetmed hõlmavad jätkuvalt reisimise, koosviibimistel ning era- ja avalikel üritustel osalevate inimeste arvu ning väljaspool kodu einestamise suhtes kehtivaid piiranguid. Nende piirangute tõttu on veini tarbimine liidus veelgi vähenenud, veini laovarud on suurenenud ning veiniturg on üldiselt häiritud. Mõnes liikmesriigis on kolmandik veinitarbimisest seotud turismiga. Seetõttu on veini tarbimine jätkuvalt vähenenud ja veini laovarud on endiselt suured. Pandeemia mõju, millele on lisandunud Ameerika Ühendriikide kehtestatud veinitariifid ja 2021. aasta aprilli külmaperiood, on avaldanud liidu veinitootjate sissetulekutele väga negatiivset mõju. Arvatakse, et kõigi nende tegurite koosmõjul on liidu veinisektori käive vähenenud keskmiselt 15–20 %, kusjuures osa ettevõtjaid on teada andnud 40 %sest käibe vähenemisest.
                  
               
                     (3)
                  
                  
                     Kuna kriisi kestus ei ole teada ja viiruse kiire muteerumise tõttu on seda raske ennustada, süvenevad liidu veinituru niigi tõsised häired veelgi. See tähendab, et sektori taastumine võtab kauem aega, kui 2021. aasta alguses võidi ette näha. Seega on asjakohane jätkata liidu veinisektorile ajutise ja erakorralise toetuse pakkumist, et vältida järjest uutest pankrottidest teatamist.
                  
               
                     (4)
                  
                  
                     Selleks et tagada liikmesriikidele ja ettevõtjatele liidu veinisektoris toetusprogrammide rakendamisel vajalik paindlikkus, on oluline jätkata rakendusmääruse (EL) 2020/600 ja selle muutmiseks vastu võetud komisjoni rakendusmääruse (EL) 2021/78 (4) kohaselt liidu veinisektoris kriisi lahendamiseks võetud meetmete rakendamist. Liikmesriikidele on antud võimalus teha aasta jooksul vajaduse korral muudatusi oma vastavatesse riiklikesse programmidesse ning just see on võimaldanud neil reageerida kiiresti viimaste kuude erandlikele asjaoludele ja esitada oma toetusprogrammide muudatused niipea kui vaja. Selline paindlikkus on võimaldanud liikmesriikidel võtta uusi meetmeid ja optimeerida juba olemasolevaid ning kohandada meetmeid sagedamini ja vastavalt kiiresti muutuva turuolukorra vajadustele. Lisaks on toorelt koristamise meetme suhtes kehtestatud paindlikkus andnud ettevõtjatele aega meetme kavandamiseks ja vajaliku tööjõu leidmiseks COVID-19 pandeemiast tingitud keerulistes tingimustes.
                  
               
                     (5)
                  
                  
                     Kuna COVID-19 pandeemia mõju jätkub arvatavasti ka pärast 2021. aasta lõppu ja seega märkimisväärsel osal 2022. eelarveaastast, peetakse vajalikuks pikendada rakendusmääruse (EL) 2020/600 artiklis 2 sätestatud meetmete kohaldamist kogu 2022. eelarveaasta jooksul. Kuna aga komisjoni delegeeritud määruse (EL) 2020/592 (5) artiklites 3 ja 4 sätestatud meetmeid võib rahastada veinisektori toetusprogrammidest üksnes 2020. ja 2021. eelarveaastal, ei tuleks nende meetmete kohaldamist pikendada.
                  
               
                     (6)
                  
                  
                     Seepärast tuleks rakendusmäärust (EL) 2020/600 vastavalt muuta.
                  
               
                     (7)
                  
                  
                     Et tagada sujuv üleminek 2021. eelarveaastalt 2022. eelarveaastale, peaks käesolev määrus jõustuma kolmandal päeval pärast Euroopa Liidu Teatajas avaldamist ja seda tuleks kohaldada alates 16. oktoobrist 2021.
                  
               
                     (8)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2020/600 muudatused
            Rakendusmääruse (EL) 2020/600 artiklit 2 muudetakse järgmiselt.
            
                        1)
                     
                     
                        Lõige 1 asendatakse järgmisega:
                        
                           „1.   Erandina rakendusmääruse (EL) 2016/1150 artikli 2 lõikest 1 võivad liikmesriigid kooskõlas määruse (EL) nr 1308/2013 artikli 41 lõikega 5 teha muudatusi veinisektorit käsitlevates riiklikes toetusprogrammides seoses määruse (EL) nr 1308/2013 artikli 45 lõike 1 punktis a ja artiklites 46–52 ning komisjoni delegeeritud määruse (EL) 2020/592 (*1) artiklites 3 ja 4 osutatud meetmetega vajaduse korral kogu 2020. ja 2021. eelarveaasta jooksul, kuid mitte hiljem kui 15. oktoobril 2021.
                           Liikmesriigid võivad selliseid muudatusi riiklikes toetusprogrammides teha vajaduse korral ka mistahes ajal 2022. eelarveaasta jooksul, kuid mitte hiljem kui 15. oktoobril 2022, ent seda vaid määruse (EL) nr 1308/2013 artikli 45 lõike 1 punktis a ja artiklites 46–52 osutatud meetmete puhul.
                        
                        
                           (*1)  Komisjoni 30. aprilli 2020. aasta delegeeritud määrus (EL) 2020/592 ajutiste erakorraliste meetmete kohta, millega tehakse erand Euroopa Parlamendi ja nõukogu määruse (EL) nr 1308/2013 teatavatest sätetest ja nendega seotud meetmetest, et kõrvaldada puu- ja köögiviljasektoris ning veinisektoris COVID-19 pandeemiast põhjustatud turuhäired (ELT L 140, 4.5.2020, lk 6).“"
                        
                     
                  
                        2)
                     
                     
                        Lõike 2 sissejuhatav lause asendatakse järgmisega:
                        
                           „2.   Erandina rakendusmääruse (EL) 2016/1150 artiklist 8 võivad liikmesriigid 2020., 2021. ja 2022. eelarveaastal teha järgmist:“.
                        
                     
                  
         
            Artikkel 2
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 16. oktoobrist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 30. aprilli 2020. aasta rakendusmäärus (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega (ELT L 140, 4.5.2020, lk 40).
         
            (3)  Komisjoni 15. aprilli 2016. aasta rakendusmäärus (EL) 2016/1150, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad veinisektori riiklike toetusprogrammide osas (ELT L 190, 15.7.2016, lk 23).
         
            (4)  Komisjoni 27. jaanuari 2021. aasta rakendusmäärus (EL) 2021/78, millega muudetakse rakendusmäärust (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega (ELT L 29, 28.1.2021, lk 5).
         
            (5)  Komisjoni 30. aprilli 2020. aasta delegeeritud määrus (EL) 2020/592 ajutiste erakorraliste meetmete kohta, millega tehakse erand Euroopa Parlamendi ja nõukogu määruse (EL) nr 1308/2013 teatavatest sätetest ja nendega seotud meetmetest, et kõrvaldada puu- ja köögiviljasektoris ning veinisektoris COVID-19 pandeemiast põhjustatud turuhäired (ELT L 140, 4.5.2020, lk 6).